AS แรลลี่ยาว! บวกอีก 6% “ออลไทม์ไฮต่อ” มั่นใจรายได้ปีนี้โตเข้าเป้า 20%
AS แรลลี่ยาว! บวกอีก 6% “ออลไทม์ไฮต่อ” โบรกฯเชียร์ซื้อเป้า 26.50 บ. มั่นใจรายได้ปีนี้โตเข้าเป้า 20% ปีหน้าโตต่อเนื่องแตะ 625 ล้านบาท
7 ธ.ค. 2564

ผู้สื่อข่าวรายงานว่าวันนี้ (7 ธ.ค. 2564) บริษัท เอเชียซอฟท์ คอร์ปอเรชั่น จำกัด (มหาชน)  หรือ AS ณ เวลา 10:22 น. อยู่ที่ระดับ 24.80 บาท เพิ่มขึ้น 1.50 บาท หรือ 6.44% โดยทำจุดสูงสุดที่ 24.90 บาท และทำจุดต่ำสุดที่ 23.60 บาท ด้วยมูลค่าการซื้อขาย 263.01 ล้านบาท ราคาหุ้นสูงสุดตั้งแต่เข้าตลาดฯเมื่อวันที่ 29 พ.ค. 2551

โดยก่อนหน้านี้(28พ.ย.64)นายกิตติพงศ์ พฤกษอรุณ  กรรมการผู้จัดการ AS เปิดเผยว่า บริษัทมั่นใจปีนี้จะสามารถทำรายได้ได้ตามเป้าที่ตั้งไว้ว่าจะเติบโต 15-20% จากปี 2563 ที่มีรายได้ 1,336.2 ล้านบาท ขณะรายได้งวด 9 เดือนปี 2564 นั้นสูงกว่ารายได้ทั้งปี 2563 แล้วโดยอยู่ที่ 1,359.9 ล้านบาท และมีกำไรสุทธิ 343.56 ล้านบาท สูงกว่าทั้งปี 2563 ที่มีกำไรสุทธิ 307.3 ล้านบาท
สำหรับแนวโน้มการดำเนินงานปี 2565 บริษัทยังคงตั้งเป้ารายได้เติบโต 15-20% จากปี 2564 ซึ่งถือเป็นนโยบายหลักของบริษัทที่ต้องตั้งเป้ารายได้ให้เติบโตใกล้เคียงหรือสูงกว่าค่าเฉลี่ยอุตสาหกรรมเกมในภูมิภาคเอเชียตะวันออกเฉียงใต้ ซึ่งปกติในภูมิภาคนี้จะเติบโตเฉลี่ย 15-20%
ทั้งนี้ในปี 2565 บริษัทจะรุกตลาดเกมบนโทรศัพท์เคลื่อนที่ (Mobile) เป็นหลัก โดยจะเปิดตัวเกมใหม่รวม 6 เกม แบ่งเป็นเกมบนเครื่องคอมพิวเตอร์ส่วนบุคคล (PC) 1 เกม และเกม Mobile 5 เกม โดยเริ่มทยอยเปิดตัวตั้งแต่ไตรมาส 1 จากปกติที่มักจะเปิดตัวช่วงกลาง-ปลายปี ซึ่งเกมใหม่ที่จะเปิดตัว คือ 1. Sky Forge เกมบนเครื่องคอมพิวเตอร์ส่วนบุคคล (PC) เปิดตัวในประเทศไทย สิงคโปร์ มาเลเซีย ฟิลิปปินส์ และอินเดีย,2. Club Audition (Mobile) ซึ่งเป็นเกมที่จะเปิดทดสอบตลาดประเทศอินเดีย เนื่องจากเป็นตลาดที่น่าสนใจ โดยที่อินเดียมีผู้ใช้สมาร์ตโฟนในปี 2564 ที่ 760 ล้านคน ในปี 2565 จะเพิ่มเป็น 820 ล้านคน และเมื่อถึงปี 2568 จะเพิ่มเป็น 970 ล้านคน มียอดดาวน์โหลดเกมมากที่สุดในโลก โดยมีส่วนแบ่งตลาดที่ 30% ของโลกคิดเป็นปริมาณการดาวน์โหลด 6,000 ล้านครั้งในปี 2564 แต่อินเดียเป็นประเทศที่รายได้ต่อหัวประชากรต่ำ จึงต้องทดลองตลาดก่อน
3.Legend of condor heroes หรือตำนานมังกรหยก (Mobile) เปิดตัวในไทย,4. Huang Yi (Mobile) จะเปิดตัวในไทย,5. Real Yulgang (Mobile) เปิดตัวในเวียดนาม และ6. Legend of condor heroes (Mobile) เปิดตัวในเวียดนาม
ส่วนการลงทุนกับบริษัทในเวียดนาม คือ บริษัท CONG TY TNHH CHAU A MEM ที่บริษัทจะเข้าถือหุ้น 49% นั้น จะดำเนินการได้แล้วเสร็จภายในปีนี้ จากนั้นบริษัทจะเริ่มรับรู้กำไรจากการลงทุนดังกล่าวตามสัดส่วนการถือหุ้นที่ 49% โดยตลาดต่อไปที่บริษัทสนใจลงทุน คือ ประเทศอินโดนีเซีย ซึ่งจะเริ่มสำรวจตลาดในปี 2565 หลังจากต้องชะลอแผนไป 2 ปี เพราะการแพร่ระบาดของไวรัสโควิด-19
บริษัท หลักทรัพย์ กรุงศรี จำกัด (มหาชน) ระบุในบทวิเคราะห์ (15 พ.ย.64) ว่า มีมุมมองเป็นบวกต่อผลประกอบการไตรมาส 4/2564 โดยจะเติบโตเมื่อเทียบกับช่วงเดียวกันกับปีก่อน และเมื่อเทียบกับไตรมาสก่อนหน้าอย่างต่อเนื่อง หนุนโดย (1) รับรู้รายได้จากเกม Real Yulgang (2) รับรู้รายได้จากเกม Cabal Mobile และ Gujian เต็มไตรมาส จากความล่าช้าของการเปิดเกมส์ใหม่ได้แก่ New Wulin ประเทศมาเลเซียและสิงค์โปร์ และHuang Yi Mobile ในประเทศไทย
ทั้งนี้เบื้องต้นคาดกำไรไตรมาส 4/2564 อยู่ที่ 139 ล้านบาท เพิ่มขึ้น 149% เมื่อเทียบกับช่วงเดียวกันกับปีก่อน และเพิ่มขึ้น 9% เมื่อเทียบกับไตรมาสก่อนหน้าพร้อมทั้งด้านนักวิเคราะห์เชื่อว่าปี 2565 จะเป็นอีกปีที่ดีของ AS โดยคาดการณ์กำไรเติบโต 29% ต่อเนื่องอยู่ที่ 625 ล้านบาท จาก (1) รับรู้รายได้จากเกมส์ใหม่ที่เปิดช่วงครึ่งปีหลังของปี 2564 เต็มปี
(2) แผนเปิดเกมส์ IP ระดับภูมิภาคอย่าง Tera Classic โดยคาดรายได้เข้ามาไม่ต่ำกว่า 500 ล้านบาท (3) แผนเปิดตัวเกมส์อื่นๆ เช่น Elyon ในประเทศไทย และ(4) รายได้จากประเทศใหม่ๆ ที่บริษัทเริ่มทำการตลาดอย่างเวียดนาม และอินโดนีเซีย คงกำไรปี 2565 ที่ 625 ล้านบาท ดังนั้นยังแนะนำ “ซื้อ” ราคาเป้าหมาย 26.50 บาท